GiliGold/VAD_KnessetCorpus huggingface dataset:
שי וינר: באופן תיאורטי – בפרויקט הזה או בכל פרויקט אחר - יכול להיות שיש הקצאת קרקע, היזם יקבל את האפשרות לבצע את הפרויקט, אבל הוא לא יקבל מענק.
שי וינר: כמובן שהמענק מותנה, בין היתר, בכך שאושרה לו הקרקע, שיש לו זכות קניינית, בין אם זה במכרז או בפטור ממכרז.
מיכאל איתן: והמענק עובר דרך מרכז ההשקעות?
שי וינר: כרגע מה שהיזם קיבל זה הרשאה לתכנון.
שי וינר: ההרשאה לתכנון לא מחייבת, והיא נבדקת בימים אלה שוב.
שי וינר: היזם העביר במוסדות התכנון ועכשיו יש תב"ע מאושרת.
שי וינר: עכשיו הוא מגיע עם התב"ע המאושרת ועם הפרוגרמה לקבל את הקצאת הקרקע.
שי וינר: לנושא הקצאת הקרקע, שהוא עדיין לפנינו, נבדקות מספר סוגיות.
מיכאל איתן: מה קורה במסלול ה-30 מיליון דולר?
שי וינר: מיד אבהיר.
שי וינר: בסוגית הקרקע נבדקות מספר סוגיות, לראות שהפרוגרמה תיירותית ותואמת למה שאושר לו בהרשאה לתכנון.
שי וינר: כמו כן, יכולת פיננסית של היזמים והיתכנות כלכלית.
מיכאל איתן: במילים שלך אתה אומר עכשיו כל הכבוד למבקר שמעיר את תשומת ליבנו, הסוסים עוד לא ברחו מהאורווה ונוכל לבדוק כל דבר ודבר.
שי וינר: נשמח גם להציג בקשות שביקשנו מהיזם על מנת שנוכל להעלות את הנושא לדיון.
שי וינר: אני חושב שזה די תואם לחלק גדול מהדברים שהמבקר אומר שצריך להתנות.
מיכאל איתן: מצוין, כל הכבוד.
מיכאל איתן: המבקר כיוון לדעת גדולים.
שי וינר: אפשר לראות את התאריכים.
מיכאל איתן: הכול בסדר, עכשיו תעבור לכסף.
שי וינר: אם וכשהמינהל ומשרד התיירות יאשרו את נושא הקרקע וכל השאר הפרמטרים של היזמים, יכולת פיננסית, סקר כלכלי של הבנק לפיתוח ותעשייה – עדיין אין סקר מעודכן - ושומה מעודכנת, שעדיין לא קיימת, אז הנושא יוכל לעבור לוועדת ההשקעות של משרד התיירות.
שי וינר: אם ועדת ההשקעות תאשר את הפרויקט - - -
מיכאל איתן: מה יקרה אחרי שכל ה"אם" האלה ייגמרו?
עובד קדמי: אדוני היושב ראש, בנוסף לכל התנאים שמנה מר וינר צריך שיהיה תקציב לפרויקט הזה.
עובד קדמי: אם יהיה גם תקציב וכל התנאים ימולאו, אז תדון ועדת ההשקעות, תמליץ, אז זה עובר למרכז ההשקעות ואז אם יש - - -
מיכאל איתן: עכשיו תסביר לי איך זה עולה בקנה אחד עם התחייבות לתת לו 30 מיליון דולר, שהוא כבר בונה עליה?
שי כהן: אין אישור כזה.
שי כהן: אין התחייבות, זה כל העניין.
מיכאל איתן: אז עם כל המכתבים והחנופה לאולמרט הוא עובד על ריק?
מיכאל איתן: אני לא מבין, משקיעים מיליונים.
מיכאל איתן: יש לי פה נייר עם הכותרת: מדינת ישראל, משרד התיירות.
מיכאל איתן: הנדון: סיכום ישיבת ועדת ההשקעות.
מיכאל איתן: אמרת: אם, אם ואם כל זה יתקיים, אז הוא יקבל אישור.
מיכאל איתן: כאן כתוב:
מיכאל איתן: דיון יתקיים ביום 9.11.2005 בלשכת המנכ"ל.
מיכאל איתן: תחת סעיף "החלטות" כתוב: 1.
מיכאל איתן: גובה מענק ממשלתי בסעיף תשתיות והוצאות כלליות כמפורט בנספח המצורף בזה.
מיכאל איתן: מר עובד קדמי, היועץ המשפטי, מציע להכיר ב-60% ולא יותר מסכום מענק כולל של 30 מיליון דולר.
מיכאל איתן: החלטה: חברי הוועדה מחליטים להכיר ב-60% מההשקעות בסעיף תשתיות והוצאות כלליות ולא יותר מסכום מענק כולל של 30 מיליון דולר.
משה באדר: וזו לא התחייבות שלטונית.
אורית נוקד: אמרתם: ואם, ואם, ואם ובסוף זו החלטה מ-2005.
מיכאל איתן: עכשיו אני רוצה להבין מה קורה, כי אני מבין שיש לזה הסבר.
עובד קדמי: על פי חוק עידוד השקעות הון יזם שמביא תוכנית לאטרקציה, והאטרקציה מאושרת – ולא אחזור שוב על כל התנאים האחרים – זכאי למענק של 15% מכלל ההשקעה.
עובד קדמי: כאשר התחלנו בבדיקות, יחד עם משרד האוצר, נאמר באופן מפורש שלא יינתן יותר מסכום של 30 מיליון דולר לפרויקט הזה, על אף שבראשיתו נאמר שההשקעה שם תהיה 350 מיליון דולר.
משה באדר: גם זה נזיל, כל הזמן משנים את המספרים.
עובד קדמי: עורך דין באדר, אני לא יודע על מה אתה מדבר.
עובד קדמי: כל הזמן דיברו על 30 מיליון דולר.
עובד קדמי: במקרה הזה נדרשנו לנטרל הרבה מאוד סעיפים מתוך התוכנית, שלא יהיו זכאים למענק.
עובד קדמי: אחד מהסעיפים האלה שאנחנו מדברים עליהם, מתוך התשתיות - שבדרך כלל מגיע שם מענק של 100% - אמרנו שמתוכו יוכרו רק 60% מתוך הסכומים שיושקעו לתשתיות .
עובד קדמי: כמו כן, נטרלנו הרבה מאוד סעיפים אחרים, שבדרך כלל מקבלים אותם כמו למשל - - -
מיכאל איתן: אני רוצה להבין את העניין.
מיכאל איתן: אתה אומר לי שהנייר משנת 2005 זאת החלטה לתת 30 מיליון דולר, בכפוף לכך שיתקיימו כל התנאים.
מיכאל איתן: אם הם יתקיימו, יחזרו להחלטה מ-2005 ויגידו: אז אתה זכאי ל-30 מיליון דולר.
עובד קדמי: וגם אז זה מותנה בכך שיהיה תקציב.
מיכאל איתן: זאת אומרת שהבחור שהלך על זה הוא די אופטימי.
עובד קדמי: עוד נקודה אחת.
עובד קדמי: באותה תקופה קיימנו דיונים עם היזם כדי להבהיר שהוא לא יהיה זכאי ל-15% - - -
מיכאל איתן: אז דבר ראשון, אני יכול לבשר לעצמי ולחבריי שעד לרגע זה ה-100 מיליון שקלים עדיין בקופת המדינה.
מיכאל איתן: אנחנו יכולים לנשום לרווחה.
מיכאל איתן: הקרקע עדיין נמצאת במדינה.
מיכאל איתן: אני שמח.
מיכאל איתן: עכשיו יש בירור, המבקר על המשמר ואזרחי ישראל יכולים להיות רגועים שלמרות כל הדיבורים, הקשרים והפתקים עדיין אנחנו חיים במדינה שאפשר לעצור דברים מושחתים או לקדם יזמים ולהקל עליהם.
מיכאל איתן: עכשיו נראה איפה אנחנו עומדים.
עובד קדמי: אדוני היושב ראש, מה שאמרתי עכשיו נאמר גם ליזם בפגישה אתו במאי 2007, שנכחו בה גם מנכ"ל משרד התיירות והגורמים המקצועיים במשרד.
עובד קדמי: כך נאמר, בהאי לישנא: המנכ"ל שאול צמח: כדי להביא את הבקשה לדיון בוועדת ההשקעות יש צורך בקיומם של ארבעה תנאים.
עובד קדמי: בעלות – חכירה, זכויות על הקרקע.
עובד קדמי: יכולת פיננסית.
עובד קדמי: כדאיות כלכלית.
עובד קדמי: תקציב.
עובד קדמי: מתחת למילה "תקציב" יש קו מודגש.
עובד קדמי: זאת אומרת, ללא קיומם של ארבעת אלו לא נביא את זה לוועדת ההשקעות.
מיכאל איתן: אתם שומרים לעצמכם את הזכות שאם למרכז ההשקעות לא יהיה תקציב מתאים לא תוכלו לממש.
שי כהן: אף פעם לא היה תקציב לפרויקט הזה.
שי כהן: כל הזמן פנו וניסו - - -
מיכאל איתן: אתה מתכוון לתקציב של הפרויקט.
שי כהן: לא, לא היה תקציב למענק של פרויקטים לתיירות.
שי כהן: אם היו רוצים לקדם את הפרויקט היה צריך להעמיד תקציב בצידו במרכז ההשקעות, ואז, על פי ההמלצות שלהם, זה היה מגיע למנהלה ונדון, ומאושר או לא מאושר.
אבשלום וילן: מדינת ישראל לא נתנה מענקים לתיירות?
שי כהן: בטח שהיו תקציבים לבתי מלון בעבר, אבל מספר שנים לא היו תקציבים להקמת בתי מלון ואטרקציות בישראל.
מיכאל איתן: בהרגשה אופטימית, שהכול עדיין בשליטה, נסיים כרגע את הישיבה הזאת.
מיכאל איתן: נפתח את הישיבה הבאה בהשלמת הדברים.
מיכאל איתן: יהיה זמן, כולם יהיו נינוחים, ואתם תפתחו את הישיבה הבאה ואחר כך נעבור לצד של מנהל מקרקעי ישראל, משרד התיירות וקודמיהם בתפקיד, שהעבירו עליהם ביקורת.
מיכאל איתן: אחד הדברים שלא הוזכרו כאן, אבל קראתי בדוח, שבתוך הליך פנימי של משרד התיירות המשרד מעביר למנכ"ל הודעה שהפרויקט לא כדאי, והמנכ"ל לא עושה כלום.
מיכאל איתן: מעניין אותי לדעת, אם כך קורה - אז מה זה עוזר שנעשה ביקורות מכאן ועד להודעה חדשה?
מיכאל איתן: זה יכול לקרות בכל משרד ממשלתי.
מיכאל איתן: מה הסטטוס של דברים כאלה?
מיכאל איתן: איך דברים כאלה קורים?
מיכאל איתן: למה זה קרה?
מיכאל איתן: לפחות נקבל תשובות.
מיכאל איתן: יופיעו כאן רן פקר ושאר המבוקרים שלא הגיעו הפעם.
מיכאל איתן: אלה שהגיעו היום, יקבלו את זכות הקדימה בישיבה הבאה.
מיכאל איתן: זאת אומרת, המינהל ישיב ראשון.
עמוס לוטן: המון מהעובדות שנאמרו פה הן לא נכונות, וזה מגובה במסמכים שנמצאים אצל כולם.
עמוס לוטן: אני מציע לעשות איזושהי פרוצדורה כדי שלא יחזור על עצמו מה שקרה היום, שייזרקו דברים לחלל האוויר שאין להם - - -
אורן באדר: יש לכל דבר מסמך, אל תדאג.
יוסי רקח: יש דוח מבקר המדינה.
יוסי רקח: גם המסמכים של מבקר המדינה לא נכונים?
מיכאל איתן: סליחה, הוויכוח הזה מיותר.
מיכאל איתן: אני מזמין כל אדם שרוצה להעיר על עובדות שנאמרו כאן, כמובן עובדות שהוא חושב שהן רלוונטיות ומהותיות, ואני מבטיח שאקרא כל מילה שהוא יכתוב.
מיכאל איתן: אם יהיה צורך גם נשים את זה על השולחן.
מיכאל איתן: אחד הרעיונות שלי הוא לקדם את עבודת הוועדה על-ידי אינטרנט, שיהיה לנו אתר יותר פעיל.
מיכאל איתן: אם היינו כבר בעידן הזה הייתי שם את זה שם ואחרים היו יכולים להגיב עוד לפני שאנחנו מתכנסים.
מיכאל איתן: אבל, לצערי הרב, המהפכה האינטרנטית של הוועדה עוד תיקח זמן.
מיכאל איתן: אם יהיה לי מספיק זמן אני מוכן להפיץ לכל הגורמים הנוגעים בדבר או שזה שכותב לי יכתוב אוטומטית העתקים לכל הגורמים המוזמנים לכאן, שיוכלו להגיב.
מיכאל איתן: אז אולי נקבל כמה תגובות על התגובה.
מיכאל איתן: זה לגבי העניינים העובדתיים.
מיכאל איתן: ניפגש כאן שוב, על המועד תקבלו הודעה.
מיכאל איתן: אני נועל את הישיבה.
זאב אלקין: חברות וחברים, ברשותכם אני אפתח ואפתח, כמובן, בצד הרשמי.
זאב אלקין: אני שמח להביא בפניכם בהתאם להוראות סעיף 10א' לתקנון הכנסת את המלצת ועדת הכנסת בפני חברי הוועדה לענייני ביקורת המדינה לבחור בחבר הכנסת יואל חסון לכהן כיושב ראש הוועדה.
זאב אלקין: אני מביא להצבעה את המלצת ועדת הכנסת, נא להצביע.
זאב אלקין: הצבעה בעד מועמדתו של חבר הכנסת יואל חסון לראשות הוועדה – פה אחד נגד – אין נמנעים – אין מועמדותו של חבר הכנסת יואל חסון לראשות הוועדה לענייני ביקורת המדינה נתקבלה.
זאב אלקין: המינוי של חבר הכנסת יואל חסון אושר פה אחד.
זאב אלקין: אני שמח להעביר אליך גם את הפטיש ובעיקר את המקום.
זאב אלקין: שיהיה בהצלחה.
יואל חסון: לפני שאני אומר כמה מילים אני אתן ליושב ראש ועדת הכנסת לומר את דברו.
יואל חסון: היות ואני צריך לעבור לוועדה אחרת אני אנצל את רשות הדיבור, ברשותך, קודם כל כדי לברך אותך לרגל היבחרותך לתפקיד.
יואל חסון: מדובר בוועדה חשובה ביותר בכנסת, מדובר בוועדה שנועדה ליצור איזון בין הממשלה לבין הכנסת ובין הממשלה לאופוזיציה.
יואל חסון: זאת למעשה הוועדה היחידה שכך מוגדר, שנציג בה חייב להיות מסיעת האופוזיציה ואני חושב שזה נכון מאד כי זה תפקיד הוועדה, לפקח ולהיות מעין איזון לממשלה ולבקר אותה גם כשצריך, לכן היא נקראת ביקורת המדינה.
יואל חסון: לוועדה הזאת יש שותף מדהים ובעל חשיבות עליונה וזהו משרד מבקר המדינה.
יואל חסון: יש לה משרד שהיא עובדת אתו יד ביד עם כלים מצוינים שיש למשרד הזה, למדתי להכיר אותם במהלך הכנסת הקודמת.
יואל חסון: מדובר כאן על אחד המקרים הטובים ביותר של יצירת מערכת על ידי מדינה, שיודעת להגיע לאיזונים ובלמים גם ברמה של הרשות המבקרת, שמאד פעילה בשנים האחרונות וועדה בכנסת שעובדת אתה יד ביד.
יואל חסון: אין לי ספק מהיכרותנו בשנים הקודמות שאתה תדע למלא את התפקיד.
יואל חסון: אין לי ספק שזה יקשה עלינו, הקואליציה והממשלה, וטוב שכך.
יואל חסון: זאת משמעות התפקיד.
יואל חסון: אני אקבל את זה באהבה.
דליה איציק: נדבר אחר כך אם תקבל את זה באהבה.
רוני בר-און: אל תגזימי, הוא לא מבקר את סיעת הליכוד.
זאב אלקין: לא את סיעת הליכוד אלא את הסיעה והמדינה ואני לא מייצג כאן רק את סיעת הליכוד אלא את הקואליציה.
זאב אלקין: אין לי ספק שתדע לעשות את התפקיד הזה בצורה הטובה ביותר.
זאב אלקין: אני מאחל לך בהצלחה בשם כולנו.
מבקר המדינה מיכה לינדנשטראוס: אני רוצה לברך את חבר הכנסת יואל חסון על המינוי שלו.
מבקר המדינה מיכה לינדנשטראוס: היתה לי הזכות לעבוד עד היום עם חמישה יושבי ראש של הוועדה במשך שלוש שנים וחצי, ואני רוצה להזכיר את שמם – יורי שטרן, זכרונו לברכה, שהיה היושב ראש הראשון שעבדתי אתו פה בכנסת, וייבדלו לחיים ארוכים אתי פולישוק, אסתרינה טרטמן, זבולון אורלב, מיקי איתן וכעת יואל חסון.
מבקר המדינה מיכה לינדנשטראוס: דיברתי אתמול עם היושב ראש אתמול, היתה לנו שיחה ראשונה ויהיו לנו עוד שיחות.
מבקר המדינה מיכה לינדנשטראוס: משרד המבקר הוא משרד גדול יחסית, יש בו היום 567 עובדים, מתוכם 467 הם עובדי ביקורת ו-100 עובדי נציבות תלונות הציבור.
מבקר המדינה מיכה לינדנשטראוס: למשרד יש חמש חטיבות שעומדות על נושאים שונים.
מבקר המדינה מיכה לינדנשטראוס: היום בשעה שתיים יוגש דוח המבקר, הגדול בתולדות המדינה, שכולל כמעט 2,000 עמודים.
מבקר המדינה מיכה לינדנשטראוס: הוא כולל 63 גורמים מבוקרים במדינת ישראל ואתה תהיה נוכח, כמובן, בטקס של מתן הדוח ושם תוכל להעלות דברים נוספים.
מבקר המדינה מיכה לינדנשטראוס: אני רוצה להביע את התקווה שלי לשיתוף פעולה כפי שהיה עם קודמיך, שהיה פורה מאד ורציני מאד ועם כל חברי הבית, עם יושבת ראש הכנסת לשעבר, חברת הכנסת דליה איציק, ועם היושב ראש רובי ריבלין, שאתו אני עובד בפעם השנייה עכשיו, וכמובן עם כל חברי הוועדה מכל הסיעות ומכל המפלגות שהם מייצגים.
מבקר המדינה מיכה לינדנשטראוס: בכנסת הקודמת היה שיתוף פעולה הדוק מאד ולא רק זאת אלא התייצבות תמידית לימינה של הביקורת.
מבקר המדינה מיכה לינדנשטראוס: אני יכול רק לברך על כך ולקוות שזה יימשך גם עם חברי הכנסת החדשים שנבחרו לוועדה.
מבקר המדינה מיכה לינדנשטראוס: אני מאחל לך הצלחה, שמח על היבחרך ומקווה לשיתוף פעולה הדוק מאד כפי שהיה גם קודם.
יואל חסון: תודה רבה, אדוני המבקר.
יואל חסון: יושבת ראש סיעת קדימה, בבקשה.
דליה איציק: אדוני היושב ראש, כבוד המבקר, חבריי חברי הכנסת, הנוכחות הגבוהה של חברי הכנסת מעידה על מעמדה של הוועדה הזאת ומעידה גם על המוסד שאתה מנהל אותו, אדוני המבקר, וגם התרומה האישית שלך למוסד הזה.
דליה איציק: הוועדה הזאת היא באמת מהחשובות, אולי נדבך מרכזי בחייה של הדמוקרטיה הזאת כי בלי ביקורת איך נראה, איך נדע, איך נגלה את הכתמים, איך נסלק את העננים?
דליה איציק: הדברים הללו חשובים מאד.
דליה איציק: אל תתבלבלו מגילו הצעיר של יושב ראש הוועדה.
דליה איציק: אני גם מציעה לא להתבלבל מהפנים היפות שלו.
אופיר פינס-פז: את זה את אומרת לעצמך?
דליה איציק: אני כבר מזמן לא מבולבלת ובגילי כבר לא מתבלבלים.
דליה איציק: יואל הוא בחור נמרץ, מלא אנרגיות, שנון, מאד מאד מטעה.
דליה איציק: הוא יודע לעבוד, הוא בחור רציני ואני מודה שבגלל גילי המתקדם שיש לי מין יחס של אם אליו.
דליה איציק: הוא הבנימין שלנו, הוא צעיר חברי הכנסת שלנו בסיעת קדימה.
דליה איציק: אין לי ספק שזה גם הישג אישי גדול מאד שלך ושל סיעת קדימה ואני גאה בה שהיא שלחה אותך לכאן.
דליה איציק: אני בטוחה שתעשה את זה עם מזג שיפוטי, מצד אחד עם אנרגיות נכונות ומצד שני לדעת שפה מטפלים בנושאים מאד מאד לא פשוטים ולא קלים.
דליה איציק: יגיד לך המבקר שחלק מהשערות הלבנות שלו, שהתרבו בצרות האחרונות, הן בגלל הצרות וזה לא פשוט.
דליה איציק: זה מסוג הדברים שצריך לעשות אותם חזק אבל חלש, חלש אבל חזק, הרבה שכל והרבה תבונה.
דליה איציק: עוסקים פה בבני אדם, עוסקים פה בנושאים מאד פגיעים ורגישים וצריך מאד להשגיח בהם.
דליה איציק: במה שקשור אלינו אנחנו, כמובן, נשתף פעולה אתך, אדוני המבקר, עם מוסד מבקר המדינה וכמו שאני מכירה את יואל זה כך יהיה.
דליה איציק: אני מקווה שהוועדה לא תהיה כלי ניגוח לאופוזיציה.
דליה איציק: זאת ועדה חשובה ומתוקף היותה כזאת היא צריכה להיות מאד זהירה, היא צריכה לטפל בביקורת בדיוק כפי שהיא, בלי פניות ובלי נטיות ואני בטוחה שכך תעשה.
דליה איציק: אני מאחלת לך הצלחה רבה.
יואל חסון: אופיר, בבקשה.
אופיר פינס-פז: אני מצטרף לדברים של חברת הכנסת דליה איציק, יושבת ראש סיעת קדימה.
אופיר פינס-פז: אני באמת חושב שקדימה בחרה מאד נכון אותך, יואל, כמי שצריך לעמוד בראשות התפקיד הזה.
אופיר פינס-פז: הוועדה לביקורת המדינה היא זו שצריכה לעמוד על המשמר, היא הוועדה החשובה של האופוזיציה ואני, כאיש קואליציה מובהק, מוכרח לומר שאני רואה את הוועדה הזאת כוועדה שצריכה לעשות את עבודתה בצורה הנכונה ביותר והמקצועית ביותר.
אופיר פינס-פז: מבקר המדינה, לאחר שסיים את הדין וחשבון שלו והניח אותו, יש לוועדה הזאת תפקיד מכריע כי היא צריכה לדון בדוח ולבדוק באמת האם הליקויים אכן מתוקנים, האם הם מטופלים, היא צריכה להפוך את הדיון הזה לדיון ציבורי שקוף.
אופיר פינס-פז: הרי אמר המבקר בעצמו שהפעם נכתב דוח ביקורת עב כרס ואולי גדול מכל הדוחות שהיו בעבר, אבל אי אפשר לחשוף אותו באמת בפני הציבור באיזושהי הצגה חד פעמית בפני הכנסת.
אופיר פינס-פז: זה דבר שאנחנו נצטרך לעשות יום יום ושעה שעה לאורך זמן רב.
אופיר פינס-פז: יש פה הרבה מאד עבודה קשה.
אופיר פינס-פז: אני מסתכל על זה לאורך השנים האחרונות ולצערי, חל איזשהו פיחות ברצון של הציבור, כפי שהוא משתקף באמצעי התקשורת, באמת ללמוד את הממצאים, לדון בהם ולעסוק בהם.
אופיר פינס-פז: נדמה לי שבשנים האחרונות, ואולי אני טועה, הדיון בוועדה הפך להיות לא מספיק מרכזי ויותר שולי.
אופיר פינס-פז: התפקיד שלך, בעזרתנו כמובן, הוא להחזיר את הוועדה למקום מרכזי בהתנהלות הכנסת והציבוריות הישראלית.
אופיר פינס-פז: אני אשמח לשתף פעולה ולעזור לך להצליח בתפקידך.
אופיר פינס-פז: הצלחתך היא הצלחתנו והצלחת הכנסת.
יואל חסון: חברת הכנסת סולודקין, בבקשה.
מרינה סולודקין: אני מברכת את יושב ראש הוועדה, חברי למפלגה יואל חסון.
מרינה סולודקין: אני נמצאת בכנסת כבר 13 שנה וזאת פעם ראשונה שאני חברה בוועדה, אבל בקדנציה הקודמת אחרי דוח וינוגרד התייצבתי כאן לכל הדיונים.
מרינה סולודקין: כפי שאמר המבקר, הכנסת היתה בצד המבקר.
מרינה סולודקין: כאדם שגדל במדינה שהיא גם טוטליטרית וגם אוטוריטרית אני מאד מאד מעריכה את הוועדה לביקורת המדינה ואת מוסד מבקר המדינה כאחד הכלים החשובים ביותר בדמוקרטיה הישראלית.
מרינה סולודקין: ישראלים לא תמיד מעריכים את מה שיש להם, אבל אני רוצה לומר שבלי ביקורת המדינה ובלי מבקר המדינה יהיו הרבה ספקות אם היינו יכולים להמשיך בתנאים שיש לנו – עם כל המלחמות ועם חברה כל כך מסובכת ומגזרית – כמדינה דמוקרטית וכדמוקרטיה כמעט יחידה במזרח התיכון.
מרינה סולודקין: אני מאחלת הצלחה לכולם.
יואל חסון: חבר הכנסת שנלר, בבקשה.
עתניאל שנלר: אני רוצה לברך אותך מכל הלב כחבר ועדה בקדנציה הקודמת ובקדנציה הבאה עלינו לטובה.
עתניאל שנלר: אני רוצה לומר לעצמנו שני דברים מהותיים – ראשית, תהליך הצגת הדוח והדיון בדוח הוא התהליך הטבעי, הנורמלי, הוא החלק הקל.
עתניאל שנלר: החלק הקשה הוא לדעת לעשות מעקב מתמשך ולאורך זמן כשזה כבר לא על האג'נדה.
עתניאל שנלר: זאת הפעולה האמיתית העוקבת אחרי יישום אותן מסקנות והיכולת ללמוד מתוך הדוח את השינויים המתבקשים אם וכאשר בית הנבחרים נדרש להם, קרי בצד החוקי.
עתניאל שנלר: אתה רואה את הרכב הוועדה בראשותך ואת החברים שאישרנו רק לפני 48 שעות וזאת ועדה חזקה וטובה.
עתניאל שנלר: אני יכול לקוות שאנחנו נשכיל לא רק להציג דוח ולדבר עליו אלא לעקוב ולתת לזה מהות של שינוי אמיתי.
עתניאל שנלר: אני מאחל לך הצלחה רבה ואין לי ספק שהמבקר של היום יהיה לך לעזר עצום להצליח בתפקידך.
יואל חסון: מר זלצר ממשרד ראש הממשלה, בבקשה.
יעקב זלצר: כמי שמכיר את חבר הכנסת חסון כבר כמה שנים, הוא עבד במשרד ראש הממשלה, עסק בפניות הציבור ויודע את חשיבות דעת הלב של הציבור לתקן דברים, הוא מכיר את הנושא היטב, אני יכול לומר בידידות רבה שבהחלט הוא יודע את העבודה ויידע את העבודה.
יעקב זלצר: אנחנו, כמשרד ראש הממשלה, כאגף הפיקוח הכללי במשרד, עובדים ברצף עם מבקר המדינה ועם הוועדה הזאת שנים רבות, כשהמטרה המשותפת לכולנו היא תיקון הליקויים.
יעקב זלצר: במהלך הזה אנחנו עושים את כל המאמץ כדי שרבים מהליקויים שמעלה מבקר המדינה יתוקנו.
יעקב זלצר: אנחנו בטוחים כולנו שהוועדה הזאת בחשיבותה הרבה תוכל לפעול את פעילותה החשובה לשיפור המינהל הציבורי במדינת ישראל.
יעקב זלצר: תודה רבה ובהצלחה.
שלמה קלדרון: אני רוצה לברך אותך.
שלמה קלדרון: קיבלת תפקיד מאד קשה.
שלמה קלדרון: בודדים אוהבים ביקורת, אם בכלל, אבל זה צורך בלתי נמנע וחיוני בדמוקרטיה.
שלמה קלדרון: העבודה היא כלפי פנים כדי לתקן ולשפר.
שלמה קלדרון: כנשיא לשכת המבקרים הפנימיים אני אומר לך שאנחנו עובדים בשיתוף פעולה מלא עם הוועדה הזאת.
שלמה קלדרון: בשעתו החליט פרופ' ליבאי שהוועדה הזאת ממונה על התפקידים והסמכויות של המבקרים הפנימיים במדינת ישראל.
שלמה קלדרון: הביקורת הפנימית היא ביקורת ציבורית בתוך הארגון ובתור שכזו היא מופקדת על טוהר המידות ועל יעילות וחסכון.
שלמה קלדרון: צריך לחזק את האנשים בתוך הארגונים כדי שיעשו את העבודה בצורה הראויה ביותר לטובת עם ישראל.
שלמה קלדרון: אני תולה הרבה תקוות, כמו בעבר גם עכשיו, בתועלת הוועדה לקידום הביקורת.
שלמה קלדרון: אני רוצה לסיים בכך שאודה לצוות בנות הלשכה, לחנה ולעוד חנה ולריקי, שמלוות אותנו, מתייחסות אלינו, פותחות לנו את הדלתות, נותנות לנו שיתוף פעולה וכל זה למען עם ישראל כי זו שליחות ציבורית ולא רק מקור לפרנסה.
שלמה קלדרון: בהצלחה.
יואל חסון: קודם כל אני רוצה להודות באמת לכל מי שהגיע ולכל מי שהיה והשתתף, לך, אדוני המבקר, שהגעת לכבד אותנו במעמד הזה.
יואל חסון: אני נכנס לתפקיד הזה בחיל ורעדה ואני מודה על הזכות הזאת למלא תפקיד כזה בכנסת, בוודאי כנציג האופוזיציה שהיא נטולת תפקידים בדרך כלל.
יואל חסון: לקבל תפקיד כזה חשוב גם כאופוזיציה אבל גם לבית וגם למדינה זה אתגר גדול מאד עבורי.
יואל חסון: אני רואה את המקום הזה גם כמקום של ביקורת וגם למצוא את הכשלים ואת הבעיות כדי שיתוקנו.
יואל חסון: המטרה היא שהכל יהיה בונה ויהיה לטובה.
יואל חסון: אתמול קיבלתי את החומר וקראתי אותו בעיון רב.
יואל חסון: ראיתי דברים מאד מעניינים ומרתקים.
יואל חסון: קודם כל ראיתי את העבודה המעמיקה של משרד המבקר, כמה ירידה לפרטים יש ועד כמה מגלים ובודקים.
יואל חסון: הגעתי לכמה מסקנות שוודאי נדון בהן ולא נדבר עליהן כרגע.
יואל חסון: המקום הזה הוא כלי חשוב ואני מתכוון שהמקום הזה יהיה מקום שהציבור יראה אותו ככתובת לדברים שאולי המבקר פספס או שאנחנו מפספסים והציבור אולי עולה על כשלים ובעיות.
יואל חסון: אנחנו יכולים להיות גם כתובת לעניין הזה ומבחינתי הציבור צריך לראות בוועדה כמי שמגנה על התפקוד היעיל של מערכות המדינה.
יואל חסון: המדינה הזאת היא הצלחה בכל סדר גודל ובכל השוואה לכל מקום אחר.
יואל חסון: זאת מדינה שהגיעה להישגים אדירים ב-61 שנים וההישגים האלה הם, בין השאר, בעקבות זה שאנחנו מסוגלים לבדוק את עצמנו, לבקר את עצמנו ולייעל את המערכות.
יואל חסון: אני רואה בחברי הכנסת חברים שותפים מלאים לעבודה יחד אתי בוועדה ויחד עם משרד המבקר.
יואל חסון: אני מאחל לכולנו בהצלחה ושוב מודה על הזכות הזאת וקדימה לעבודה.
ראובן ריבלין: גבירותיי ורבותיי, אנחנו מתכבדים לארח היום בצהריים את מבקר המדינה, לצורך הקבוע על-פי חוק של הגשת דוח השנתי של מבקר המדינה, שהפך במרוצת השנים לא לדוח היחידי באותה שנה מפאת המשימות שהמערכת הטילה ואיפשרה למבקר המדינה לקיים את המוסד של ביקורת המדינה כמוסד בלתי תלוי הקיים באמת כרשות נוספת, אשר אם דה-יורה לא הוכרה כרשות, דה-פאקטו הציבור בוודאי הכיר בה כרשות עוד לפני כעשרים שנה, בזמן כהונתה של השופטת מרים בן-פורת, אשר היא באה וקבעה והגביהה את מטבע הלשון, הציבור ישפוט, ואכן הציבור שופט יום יום.
ראובן ריבלין: אנחנו מתכבדים לארח אותך אדוני, על מנת שאתה תנהל את הדברים שאתה אמור על-פי החוק לעשותם.
מבקר המדינה מיכה לינדנשטראוס: כבוד היושב ראש, אדוני יושב ראש הוועדה לענייני ביקורת המדינה, שאני מצאתי הבוקר כבר לאפשרי לברך אותך, לאחר שהיום היתה הבחירה שלך לתפקיד כפי שגם היושב-ראש.
מבקר המדינה מיכה לינדנשטראוס: הנוהל הוא שביקורת המדינה ב-15 לחודש פברואר מעבירה את הדוח השנתי לראש הממשלה, לקבל את הערות ראש הממשלה.
מבקר המדינה מיכה לינדנשטראוס: ראש הממשלה מכין את הערותיו, ומגיש אותן בצמוד לדוח שאנחנו מגישים.
מבקר המדינה מיכה לינדנשטראוס: לכן בנושא זה אנחנו מתכנסים כאן כדי להביא את הדוח השנתי לידי יושב-ראש הכנסת, חבר הכנסת רובי ריבלין.
מבקר המדינה מיכה לינדנשטראוס: לגבי הדוח.
מבקר המדינה מיכה לינדנשטראוס: זה אחד הדוחות הגדולים ביותר בהיקפם במדינת ישראל מאז הקמת המדינה.
מבקר המדינה מיכה לינדנשטראוס: הוא ניתן בשנה השישים ואחת לקיום מדינת ישראל, כאשר יש בו 63 מטלות.
מבקר המדינה מיכה לינדנשטראוס: הזמנתי להיום הנה בהסכמתך את הממונים על הכנת הדוח הזה, ובעיקר את שלושת המח"טים שנמצאים כאן שאחראים כל אחד על החטיבה שלו.
מבקר המדינה מיכה לינדנשטראוס: נמצא כאן מר ורטיקובסקי, מר סלייפר ומר בועז ענר, שלושתם ראשי חטיבות במשרד המבקר שהכינו את הדוח המפורט הזה שנמצא כאן בפניכם.
מבקר המדינה מיכה לינדנשטראוס: אם תרשה לי אדוני להוסיף משהו, אם לוקחים יחד את שני הספרים עברי הכרס יחד עם התמציות, למעלה מ-2300 עמודים, מבחינת ההיקף זה היקף גדול מאוד, וזאת משום שהושקעה כאן עבודה רבה מאוד על ידי הצוותים שלנו המקצועיים ואנשי המינהל שסייעו בעדם, והכינו דוח שנוגע בעצם לנושאים רבים ומגוונים במדינת ישראל.
מבקר המדינה מיכה לינדנשטראוס: לצרכי הנושא, הכנתי לך גם פרטים שתדע.
מבקר המדינה מיכה לינדנשטראוס: יש פה דוחות שהם דוחות רוחב שמתייחסים לנושאים מסויימים, כאשר המרכזי שבהם הוא אחד מהם, שנחשב כמרכזי בתוכם – המאבק בארגוני הפשיעה.
מבקר המדינה מיכה לינדנשטראוס: בדוח זה אני רואה נושא מיוחד שצריך את תשומת ליבנו המיוחדת.
מבקר המדינה מיכה לינדנשטראוס: אני חושב שצריך לחזק את משטרת ישראל לאור הדברים שנאמרו בדוח הזה, ולגבות אותה במאבק שלה בארגוני הפשיעה שבהם אנחנו בעצם רואים שזה אחד הדברים שמעיקים מאוד בחברה הישראלית.
מבקר המדינה מיכה לינדנשטראוס: הנושא השני של מטלת רוחב, הוא באכיפת דיני מקרקעין, למותר לציין את הנושא.
מבקר המדינה מיכה לינדנשטראוס: נמצא פה בועז ענר שיוכל להשיב לנו על הדברים האלה.
מבקר המדינה מיכה לינדנשטראוס: נושא חשוב מאוד במעקב שהוא גם נושא של מטלת רוחב, הוא: ההתמודדות עם תאונות הדרכים.
מבקר המדינה מיכה לינדנשטראוס: מי כמונו יודע שזה אחד הנושאים הקשים ביותר במדינת ישראל ואנחנו מכירים את הנושא הזה הכר היטב.
מבקר המדינה מיכה לינדנשטראוס: כאשר אנחנו מדברים על התמודדות עם תאונות דרכים, אנחנו מדברים גם על הנפקת רשיונות נהיגה, וגם על הטיפול המיוחד בעברייני תנועה מועדים.
מבקר המדינה מיכה לינדנשטראוס: המקרים המיוחדים של אנשים חוזרים וחוזרים שוב, ומסכנים את שלום הציבור בנהיגה שלהם.
מבקר המדינה מיכה לינדנשטראוס: יש התייחסות בדוח הזה, ואני לא אמנה את כל 63 הפרקים, אלא רק חלק מהחשובים שבהם, את הנושא של ניגוד עניינים ושל קירבת משפחה בין עובדים במשרדי ממשלה שונים.
מבקר המדינה מיכה לינדנשטראוס: יש הנושא של אגף החשב הכללי, היבטים בניהול פרוייקט ממשל זמין, יש התייחסות לרשות החברות הממשלתיות, לרשות המסים בישראל.
מבקר המדינה מיכה לינדנשטראוס: יש ממצאים שנוגעים למשרד הבריאות, כולל גם עבודות מחוץ לתפקיד של מנהלי בתי חולים.
מבקר המדינה מיכה לינדנשטראוס: יש לנו נושאים שנוגעים להקצאת מכשירי שיקום וניידות לנכים.
מבקר המדינה מיכה לינדנשטראוס: יש לנו נושאים שקשורים עם המשרד לאיכות הסביבה, עם משרד החינוך.
מבקר המדינה מיכה לינדנשטראוס: במשרד החינוך, אם תראו את הדוח לנגד עיניכם תוכלו לקרוא בתוכו על בינוי כיתות לימוד במזרח ירושלים, זה גם נושא חשוב.
ראובן ריבלין: במזרחה של ירושלים.
מבקר המדינה מיכה לינדנשטראוס: מזרחה של ירושלים.
מבקר המדינה מיכה לינדנשטראוס: יש לנו נושאים שקשורים עם משרד החקלאות ופיתוח הכפר.
מבקר המדינה מיכה לינדנשטראוס: נושאים שקשורים עם פיתוח הנגב והגליל, משרד המדע התרבות והספורט.
מבקר המדינה מיכה לינדנשטראוס: שם יש לנו כמובן נושאים שנוגעים לענייני מינהל ומתן תמיכות.
מבקר המדינה מיכה לינדנשטראוס: אני רק רואה חלק מהדברים.
מבקר המדינה מיכה לינדנשטראוס: משרד התיירות, שם עסקנו גם השנה בירידת מפלס ים המלח בתופעת הבולענים כפי שהיא מופיעה שם.
מבקר המדינה מיכה לינדנשטראוס: טיפלנו גם במוסד לביטוח לאומי, בחברת דואר ישראל, בנתיבי איילון, בחברת נתיבי הגאז, בחברת רכבת ישראל וגורמים נוספים.
מבקר המדינה מיכה לינדנשטראוס: חלק מהדברים בדוחות מעכב שבהם עכבנו אחר ביצוע הדברים, הדוחות שלנו משנים קודמות.
מבקר המדינה מיכה לינדנשטראוס: עסקו במלאכה החשובה הזאת קרוב ל-400 מעובדי משרד המבקר.
מבקר המדינה מיכה לינדנשטראוס: עובדים מקצועיים שעוסקים בתחום הזה ברובם שנים ארוכות.
מבקר המדינה מיכה לינדנשטראוס: יש גם דור צעיר שנקלט בתקופה האחרונה, ואני שמח על כך ועוד ייקלט.
מבקר המדינה מיכה לינדנשטראוס: העובדים הותיקים שלנו עסקו בנושא הזה גם הצעירים התווספו אליהם.
מבקר המדינה מיכה לינדנשטראוס: אני רוצה לומר לך אדוני, כמי שכיהן שנים ארוכות כשופט וכנשיא, הדוחות של ביקורת המדינה, במקרה הזה אתה תראה אותם.